# Sant Jaume de Riudoms

Sant Jaume de Riudoms és una església de la vila de Riudoms (el Baix Camp) dedicada a Sant Jaume el Major. Adjudicada erròniament a Pere Blai, la traça fou dissenyada pels constructors de l'església d'Ulldemolins, dirigida pel mestre d'obres biscaí Joan Sans amb la col·laboració de Jaume Amigó. El cap d'obres fou el mestre francès Joan Mas, que estigué al capdavant de la construcció durant trenta-tres anys (1593-1626). El seu aixecament s'inicia a finals del 1593 i s'inaugura el 1617. Està protegida com a bé cultural d'interès nacional des del 17 de setembre de 2019.

## Descripció

Església amb una nau central de gran amplària i amb sis capelles laterals per banda, i capçalera poligonal. Façana molt singular, amb columnes clàssiques flanquejant la porta i dos pisos de fornícules, buides d'imatges i, en el centre, un alt relleu de l'escut de la vila (1606), i un pis superior amb dues fornícules laterals i una de central més gran que acaba amb un frontó amb un alt relleu del Pare Etern (1608). La part escultòrica fou realitzada pels mestres Pujol. La façana té un gran rosetó on es descriu la intervenció de Sant Jaume a la llegendària batalla de Clavijo. Cobertes de creueria quatripartites i estrellades. Gran capella del Santíssim, al costat de l'evangeli. El campanar, als peus, resta inconclús. Portalada renaixentista important tot i que la traça de l'església és bàsicament gòtica.

## Història

El 1588 se'n posà la primera pedra, i s'inaugurà el 26 de juliol de 1617. A l'escut de la façana hi ha la data de 1606 i a la volta de l'absis hi ha la de 1610. La sagristia fou aixecada en una segona fase el 1686. El campanar no s'acabà fins al 1877 i la capella del Santíssim fou construïda el 1878. Va ser incendiada durant la guerra civil de 1936-1939, i fou restaurada posteriorment.
El 2016, coincidint amb la celebració dels 400 anys de l'església, s'inaugurà la capella de la reconciliació, amb pintures de l'artista tarragoní Jaume Queralt. El 2017 es restaurà la capella del Santíssim, on s'hi guarden les despulles del Beat Bonaventura Gran. El 2023 s'inaugurà un nou paviment de la nau central i el presbiteri que posava al descobert les antigues laudes sepulcrals que hi havia sota el paviment anterior i que també foren restaurades.

## Referències

* 1 2 Perea Simón, Eugeni «L'església de Riudoms (s. XVI a XXI), obra, usos i funcions». Lo Floc, gener-març 2017, pàg. 6-13.
* 1 2 «Església parroquial de Sant Jaume Apòstol». Pat.mapa: arquitectura. Direcció General del Patrimoni Cultural de la Generalitat de Catalunya.
* ↑ «El Govern declara bé cultural d'interès nacional l'església de Sant Jaume Apòstol de Riudoms». Vilaweb, 17-09-2019.
* ↑ «Riudoms celebra els 400 anys de la seva parròquia». Diari Més.
* ↑ «La Parròquia de Sant Jaume Apòstol de Riudoms inaugura les obres del nou paviment de l’església». Arquebisbat de Tarragona, 21-11-2023.
* ↑ «Riudoms ja gaudeix de l'església parroquial renovada». Canal Reus, 20-11-2023. Arxivat de l'original el 2023-11-21. [Consulta: 21 novembre 2023].

## Enllaços externs

* «Església parroquial de Sant Jaume». Mapa de recursos culturals. Diputació de Tarragona.
* Pàgina de facebook de la parròquia de Sant Jaume Apòstol de Riudoms